recursal/SuperWikiNEXT-32B huggingface dataset:
**Patrik Kerkola** (s. 29. maaliskuuta 2007 Siilinjärvi) on suomalainen jääkiekkomaalivahti, joka edustaa SM-liigajoukkue KalPaa. Hän pelaa pääasiassa seuran U20-joukkueessa.

Ura
---

### Seuraura

Kerkola on KalPan kasvatti. Hän pelasi kauden 2022–2023 suurimmaksi osaksi seuran U18-joukkueessa. Kerkola palkittiin U18 SM-sarjan vuoden tulokkaana Heino Pulli -palkinnolla. Hän pelasi osan kaudestaan myös KalPan U16-joukkueessa, jossa Kerkola voitti SM-pronssia.

Kevätkaudella 2023–2024 Kerkola nousi KalPan SM-liigajoukkueeseen, kun sekä Juha Jatkola että Stefanos Lekkas olivat vuorollaan sivussa. Hän teki liigadebyyttinsä runkosarjan kolmanneksi viimeisellä kierroksella 8. maaliskuuta 2024 vieraissa Hämeenlinnan Pallokerhoa vastaan. Kerkolasta tuli vain 16 vuoden, 11 kuukauden ja kahdeksan päivän ikäisenä SM-liigan kaikkien aikojen nuorin aloittava maalivahti. Häntä nuorempana liigassa ovat pelanneet vain omissa debyyteissään kesken ottelun maalinsuulle vaihdetut Kari Takko ja Petri Engman. Myös vastustajajoukkue HPK:n maalinsuulla pelasi vasta toista SM-liigaotteluaan pelannut 17-vuotias Kim Saarinen, joten ensimmäistä kertaa liigahistoriassa molempien joukkueiden aloittavat maalivahdit olivat alaikäisiä. Kerkola torjui KalPan 2–3-jatkoaikavoittoon päättyneessä ottelussa 14 kertaa. Jukka Laamanen ja Jyrki Louhi valitsivat hänet ottelun Alumnien tähtien kolmostähdeksi.

### Maajoukkueura

Kerkola pelasi World U-17 Hockey Challengessa vuonna 2023. Yhteensä hän on pelannut 18 poikien maaottelua.

Lähteet
-------

* Patrik Kerkola Eurohockey-sivustolla (englanniksi)
* Patrik Kerkola *Elite Prospects*. Everysport Media Group AB.  (englanniksi)

### Viitteet

1. 1 2 3  Patrik Kerkola *Elite Prospects*. Everysport Media Group AB.  (englanniksi)
2. ↑  Hoffrén, Sami: 16-vuotias huippulupaus tekee SM-liigahistoriaa *is.fi*.  8.3.2024. Sanoma Media Finland Oy. Viitattu 10.3.2024.
3. ↑  Kovanen, Karri: Nuoret maalivahdit vastakkain Hämeenlinnassa − KalPan Patrik Kerkola tekee Liiga-historiaa *Jatkoaika.com*.  8.3.2024. Jatkoaika r.y. Viitattu 10.3.2024.
4. ↑  HPK - KalPa, 8.3.2024 *liiga.fi*.  8.3.2024. Jääkiekon SM-liiga Oy. Viitattu 10.3.2024.

KalPa – SM-liiga
3 Karlsson |
4 Heiskanen |
6 Westerlund |
8 Ruotsalainen |
9 Mäenpää |
11 Simontaival |
12 Saarelainen |
14 Lantta |
15 Koponen |
16 Okany |
17 Korhonen |
18 Gallet |
19 Kiiskinen (**C**) |
20 Klemetti |
21 Vallius |
22 Räsänen (**A**) |
23 Elorinne |
26 Mattila (**A**) |
28 Rissanen |
29 Muhonen |
30 Koppinen |
30 Marttinen |
31 Kerkola |
32 Jatkola |
34 Immonen |
39 Hutsko |
40 Lekkas |
42 K. Kapanen |
46 Sorvali |
55 Lappalainen (**A**) |
74 Tavernier |
90 Salmela |
91 O. Kapanen |
93 Kantner |
-- Pulkkanen  

Valmentajat Karjalainen – Tervonen – Hentunen – Kauhanen – Kaartinen – Sacklin
**Muhoksen muodostuma** on sedimenttikivillä täyttynyt kallioperän siirrosvyöhyke Muhoksella ja lähikunnissa Pohjois-Pohjanmaalla. Se on noin 25 kilometriä leveä ja ainakin 80 kilometriä pitkä.

Peruskallion vajoama on noin kilometrin syvyinen. Nuorimmat sitä täyttävistä sedimenttikivistä ovat 600 miljoonaa vuotta vanhoja.

Muodostuman synnyttänyt siirros tapahtui 1 300 miljoonaa vuotta sitten. Siihen alkoi kertyä savea, josta iskostui savikiviä. Niiden päällä on paksu maalajikerros, joka on Muhoksen kohdalla yli 50 metrin paksuinen. Ravinteikkaan maaperän takia muodostumassa on rehevää kasvillisuutta, ja sitä on hyödynnetty pitkään peltoviljelyssä. Toisaalta rakenne aiheuttaa haasteita rakentamiselle. Muodostumassa on maakaasua, jota on hyödynnetty paikallisesti energiana.

Lähteet
-------

1. ↑  Kuinka laaja ja syvä on Muhoksen hautavajoama? Helsingin kaupunginkirjasto.  Arkistoitu 14.7.2014. Viitattu 17.6.2014.
2. ↑  Muhoksen tutkimusmetsät Metla.  Arkistoitu 14.7.2014. Viitattu 17.6.2014.
3. ↑  Lämsä Jaana: Muhoksen kunnan viheralueiden hoitoluokitus (opinnäyte)  2013. Oulun seudun ammattikorkeakoulu. Viitattu 17.6.2014.
4. ↑  Tyrnävän maakaasu Kirjastovirma.  Arkistoitu 4.3.2016. Viitattu 6.11.2014.


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |

 |
**6. punalippuinen armeija** (ven. 6-я общевойсковая Краснознамённая армия) Venäjän maavoimiin kuuluva yhtymä –1998 ja 2010–.
Sen esikunta on Agalatovossa Leningradin alueella.

Historia
--------

*Pääartikkeli: Neuvostoliiton 6. armeija*
6. armeijan edeltäjä oli Puna-armeijan 6. armeija Venäjän sisällissodasta 1918–1920. 6. armeija luotiin toisen maailmansodan aikana neljä kertaa ja vielä uudelleen vuonna 1952.

6. armeijan perustana oli 31. jalkaväkiarmeijakunta (toinen perustaminen), joka luotiin alun perin 2. toukokuuta 1943. Siitä muodostettiin huhtikuussa 1952 Murmanskissa 6. armeija. Siihen kuuluivat 45. divisioona Petsamossa, 67. divisioona Murmanskissa, 341. divisioona Alakurtissa ja 367. divisioona Sortavalassa. Jalkaväkidivisioonista tuli motorisoituja divisioonia 1957, jolloin niiden numerointi muutettiin. Armeija lakkautettiin alkuvuodesta 1960, mutta muodostettiin uudelleen kesällä päämajanaan Petroskoi.

Se sai Punalipun kunniamerkin 15. tammikuuta 1974. Armeija lakkautettiin 1998.

Venäjän 6. armeija
------------------

6. armeija muodostettiin uudelleen elokuussa 2010 Pietarissa.

Organisaatio
------------

Vuonna 2023 armeijan joukot ovat:

* 138. motorisoitu prikaati, Kaukjärvi (Uusikirkko) (Kamenka)
* 25. motorisoitu prikaati, Ylä-Laukaa (Luga)
* 9. tykistöprikaati, Luga
* 26. ohjusprikaati, Luga
* 5. ilmatorjuntaohjusprikaati, Gorlovo

Lähteet
-------

1. ↑
2. ↑
3. ↑
4. ↑  Mason Clark and Karolina Hird, RUSSIAN REGULAR GROUND FORCES ORDER OF BATTLE, Institute for the Study of War, October 2023
**Jussi Tuomas Ridanpää** (s. 1981) on suomalainen radio- ja televisioesiintyjä, sekä yrittäjä.

Tapahtumiin liittyvät työt
--------------------------

Ridanpään tapahtumapalveluita tuottava yritys myy konserttikiertueita, tarjoaa dj- sekä juontopalveluita ja toteuttaa klubeja ja festivaaleja.

TV- ja radiotyöt
----------------

Ridanpää on työskennellyt urallaan muun muassa Yle TV2:n *VoiceOut!* -musiikkiohjelman reportterina ja teki yhden tuotantokauden Neloselle ja Jimille *Hurma*-nimistä ohjelmaa Henna Pihlajan kanssa. *Hurmassa* Ridanpää kokeili extremelajeja suomalaisten julkisuuden henkilöiden kanssa. Hän muun muassa hyppäsi laskuvarjolla Jone Nikulan kanssa, seinäkiipeili Ville Virtasen (Darude) kanssa ja riippuliiti Jasper Pääkkösen kanssa.

Ridanpää työskenteli radiokanava NRJ:n juontajana toukokuusta 2005. Sinä aikana hän juonsi NRJ:n viikonloppua, NRJ:n iltapäivää, toimi NRJ:n aamun kesätuuraajana ja teki koko tämän ajan musiikkilistaohjelmaa NRJ *Eurohot 30*. Myöhemmin Ridanpää tunnettiin juontajana iltaohjelmassa, jossa listattiin NRJ:n 10 toivotuinta kappaletta ja toteutettiin kuuntelijoiden musiikkitoiveita. Marraskuussa 2013 hän aloitti Loop-radiokanavan uuden aamuohjelman *Loopin aamu* juontamisen. Marraskuun 2021 lopussa hän aloitti HitMix-radiokanavan aamuohjelman *HitMixin Heräämö* juontamisen juontajakollegansa Karoliina Tuomisen kanssa.

Muut tehtävät
-------------

Ridanpää on merkitty levy-yhtiö AXR:n syksyllä 2011 julkaiseman *Party Boxxx – Vuoden Bilekokoelma – Rakkauden Kesä* -levyn tuottajaksi ja toteuttajaksi. Lisäksi hän on tuottanut ja toteuttanut kesällä 2012 AXR levy-yhtiölle Summer Up 10-vuotisjuhlakokoelman.

Lähteet
-------

1. ↑  Iida Tani: Suosikkijuontajat irtisanoutuivat yllättäen radion aamuohjelmasta – korvaajiksi kaksi tuttua nimeä *Ilta-Sanomat*.  12.11.2021. Viitattu 22.11.2021.
**Jonas Dobler** (s. 4. toukokuuta 1991 Traunstein) on saksalainen maastohiihtäjä ja viestin MM-mitalisti. Hän edustaa SC Traunsteiniä. 

Dobler debytoi maastohiihdon maailmancupissa Roglan 15 kilometrin perinteisen hiihtotavan kilpailussa joulukuussa 2011 sijoittuen sijalle 49. Ensimmäistä kertaa Dobler sijoittui 30 parhaan joukkoon joulukuussa 2013 Tour de Skin osakilpailussa Oberhofissa ollen vapaan sprintin 14:s. Kymmenen parhaan joukkoon hän sijoittui ensimmäisen kerran oltuaan kuudes Lillehammerin 15 kilometrin perinteisen hiihtotavan takaa-ajokilpailun osuusajoissa joulukuussa 2018. Yksittäisessä maailmancupkilpailussa hän on ollut parhaimmillaan kymmenes Davosin 15 kilometrin vapaan hiihtotavan kilpailussa joulukuussa 2019.

Dobler kilpaili vuoden 2015 MM-kilpailuissa Falunissa ollen parhaimmillaan yhdistelmäkilpailun 27:s ja viestin seitsemäs. Hän on MM-kilpailuissa sijoittunut parhaimmillaan 15:nneksi 30 kilometrin yhdistelmäkilpailussa Planicassa 2023, 17:nneksi 50 kilometrillä Seefeldissä 2019 ja Oberstdorfissa 2021 sekä viestissä kuudenneksi Lahdessa 2017 ja Seefeldissä 2019. Olympialaisissa hän on sijoittunut 30 kilometrin yhdistelmäkilpailussa 22:nneksi ja viestissä kuudenneksi Pyeongchangissa 2018 sekä 15 kilometrin perinteisen hiihtotavan kilpailussa 19:nneksi ja lyhennetyssä 50 kilometrin vapaan hiihtotavan yhteislähtökilpailussa 20:nneksi Pekingissä 2022. Planican MM-kilpailuissa 2023 hän hiihti kolmannen osuuden Saksan pronssia saavuttaneessa viestijoukkueessa..

Lähteet
-------

1. 1 2 3  Jonas Dobler Kansainvälinen hiihtoliitto (FIS).  (englanniksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.
**Sähkön pientuotanto** on sähkön pienimuotoista tuotantoa käyttökohteiden lähellä. Määritelmät pohjautuvat usein voimalan nimellis- tai maksimitehoon tai liittymäverkon mukaiseen rajaukseen. Pientuotannosta käytetään myös nimitystä hajautettu tuotanto, koska voimalat sijaitsevat käyttökohteiden lähellä paikallista tai alueellista tarvetta varten yleensä suoraan jakeluverkon kautta. Tällöin liityntää kantaverkkoon ei välttämättä tarvita.

Sähkömarkkinalain mukaan sähköntuotantolaitoksen tai useista sähköntuotantolaitoksista muodostuvan kokonaisuuden pienimuotoinen tuotanto on sellainen jonka yhteenlaskettu nimellisteho on maksimissaan 2 megavolttiampeeria (MVA).

Sähkön mikrotuotantoa on sähköntuotanto, joka on tarkoitettu ensisijaisesti vain kohteen omaan käyttöön ja ulkopuoliseen verkkoon syöttö on satunnaista tai vähäistä. Mikrotuotannossa voimalan nimellisteho on enintään 100 kVA.

VTTn ehdottaman määritelmän mukaan pienvoimala olisi "sähköntuotantolaitos, joka on liitetty verkonhaltijan pien- tai keskijänniteverkkoon tai siihen liitetyn asiakkaan verkkoon", jossa pienjänniteverkolla tarkoitetaan Suomessa 0,4 kV verkkoa ja keskijänniteverkolla 6–70 kV sähköverkkoa.

Pientuotannon muodot
--------------------

Sähkön pientuotanto perustuu yleensä uusiutuvaan energiaan. Tärkeimmät pienimuotoiset sähköntuotantotavat Suomessa ovat pienvesivoima, pientuulivoima, aurinkosähkö sekä sähkön ja lämmön yhteistuotanto bioenergialla, kuten biokaasulla tai puukaasulla.

Verkkoon pääsyn helpottaminen
-----------------------------

Hallituksen energia- ja ilmastopoliittisessa selonteossa todetaan, että pienvoimalaitosten verkkoon pääsyä helpotetaan energiamarkkinoiden sääntelyä kehittämällä ja huomioimalla tästä aiheutuvat lisäkustannukset muiden verkonkäyttäjien tariffeissa.

Katso myös
----------

* Uusiutuva energia
* Lähienergia

Lähteet
-------

1. ↑  Bergman, Lankila, Kässi, 2005. Teknologiaohjelma DENSY – Hajautetun energiantuotannon tulevaisuusskenaariot ja vaikutukset liiketoimintamalleihin. Technology Business Research Center Lappeenranta. Tutkimusraportti 7.
2. ↑  Sähkömarkkinalaki, 17.3.1995/386. (Arkistoitu – Internet Archive)
3. ↑  Lemström, 2005. Pienimuotoisen tuotannon verkkoon pääsyn edistäminen. VTT. Tutkimusraportti.
4. ↑  Motiva Oy. 2012. Opas sähkön pientuottajalle.
5. ↑  Lähiajan energia- ja ilmastopolitiikan linjauksia – kansallinen strategia Kioton pöytäkirjan toimeenpanemiseksi. Valtioneuvoston selonteko eduskunnalle 30.11.2005.
Käthe Kollwitz, "Ei koskaan enää sotaa", 1924.
**Antimilitarismi** on aate, jonka kannattajat vastustavat valtioiden välistä sodankäyntiä, ja yhteiskuntien sisäistä sotilaallistumista eli militarisoitumista. Toisin kuin pasifistit, antimilitaristit eivät siis kieltäydy ehdottomasti kaikesta väkivallasta.

Antimilitaristinen teoria liittyy hyvin vahvasti nationalismin, imperialismin ja kapitalismin kriittiseen analyysiin. Liikkeenä se levisikin erityisesti internationalististen aatteiden – sosialismin ja anarkismin – mukana. Toisaalta antimilitarismi oli keskeinen osa internationalistien itseymmärrystä ja määrittelyä.

Internationalistit kieltävät ajatuksen, että eri maissa asuvien ihmisten edut olisivat ristiriitaiset. Sodankäynti valtioiden välillä on erityisen tuhoisaa, sillä se hämärtää todellisia ristiriitoja eri luokkien välillä. Heidän mukaansa sodan hyötyjä on aina hallitseva luokka, sillä sota katkoo valtioiden rajat ylittäviä solidaarisuuden siteitä ja asettaa eri maiden työväenluokat taistelemaan toisiaan vastaan.

Antimilitaristit ovat vastustaneet vahvasti myös yhteiskuntien militarisoitumista, eli armeijan ja poliisin – niin kutsuttujen väkivaltakoneistojen – aseistuksen kiihtymistä ja yhteiskunnallisen roolin laajenemista. Kritiikin mukaan armeijan ja poliisin roolien laajeneminen kansalaisyhteiskuntaan antaa laitoksille yhä enemmän valtaa, ja johtaa lopulta poliisivaltion syntyyn tai totalitarismiin.

Lähteet
-------

1. 1 2  Liebknecht, Karl: Militarism and Anti-Militarism *marxists.org*.  1907. Viitattu 31.8.2014. (englanniksi)
**Nashvillen taistelu** oli Yhdysvaltain sisällissotaan kuulunut taistelu. Se käytiin 15. – 16. joulukuuta 1864 etelävaltioiden ja pohjoisvaltioiden joukkojen välillä. Pohjoisvaltioiden joukkoja komensi kenraali George H. Thomas ja etelävaltioiden kenraali John Bell Hood. Pohjoisvaltiot voittivat taistelun.

Taustaa
-------

Kenraali William Tecumseh Sherman oli hyökännyt keväällä 1864 Tennesseestä Atlantaa kohti. Hän valtasi kaupungin syyskuussa. Sherman ei kuitenkaan pystynyt tuhoamaan alueella operoinutta etelävaltioiden armeijaa, jota johti Hood. Shermanin yhteydet tukialueelle pohjoiseen olivat pitkät ja niiden suojaaminen vaati paljon joukkoja. Shermanin tilanne muuttui huonommaksi, kun Hood päätti hylätä kaikki logistiset käsitykset, luikahti Shermanin selustaan ja lähti etenemään luoteeseen kohti Chattanoogaa. Jonkun aikaa Sherman seurasi Hoodia pohjoiseen, mutta lopulta hän irrotti joukoistaan Cumberlandin armeijan Hoodin seuraamiseksi. Cumberlandin armeijaan kuului 62 000 miestä ja sitä komensi kenraali Thomas.

Hoodin tavoitteena oli saada koko Shermanin armeija seuraamaan, joten hän ei onnistunut tavoitteessaan. Sen sijaan Sherman sai edetä vapaasti Atlantasta kaakkoon, kun Hood oli hylännyt tärkeimmän sotanäyttämön. Tilanteessa siis vastakkain olleet armeijat liikkuivat vastakkaisiin suuntiin: Hood luoteeseen ja Sherman kaakkoon.

Taistelu
--------

Thomas keskitti päävoimansa Nashvilleen. Hood oli ryhmittynyt kaupungin eteläpuolelle. Nashvillen taistelu alkoi 15. joulukuuta noin kello 10 aamulla, kun pohjoisvaltioiden joukot hyökkäsivät Hoodin vasenta siipeä vastaan. Myöhemmin iltapäivällä Hoodin keskusta joutui vetäytymään taaksepäin sitä vastaan suunnatun hyökkäyksen tieltä. Pohjoisvaltioiden joukot kiersivät Hoodin vasemman sivustan taakse 16. joulukuuta puoleen päivään mennessä. Iltaan mennessä Hoodin vasen siipi lyötiin taistelussa ja hän joutui vetäytymään taistelukentältä.

Käytännössä Thomas tuhosi taistelussa Hoodin huonosti huolletun armeijan.

Seuraukset
----------

Hoodin armeijan tuhoaminen varmisti Georgiassa operoineen Shermanin armeijan yhteydet luoteeseen ja Sherman saattoi edetä Georgiasta vapaasti kohti pohjoista.

Lähteet
-------

* Holden Reid, Brian: *The Civil War and the Wars of the Nineteenth Century*, s. 172–178. Lontoo: Cassell, 1999. ISBN 0-304-36364-2.  (englanniksi)

### Viitteet

1. 1 2  Eicher, p. 780.
2. 1 2 3 4 5  Holden Reid


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Kansalliset Muokkaa Wikidatassa | 
* Israel
* Yhdysvallat

 |

 |
**Pyhäjoen taistelu** käytiin Suomen sodan aikana pääsiäislauantaina 16. huhtikuuta 1808 Pyhäjoen Yppärin ja Viirteen kylissä.

Eversti Kulnevin johtama 1 300 miehen vahvuinen venäläinen ratsuväki kävi Yppärin kylässä eversti von Döbelnin komentaman Uudenmaan rykmentin muodostaman ruotsalaisten jälkijoukon kimppuun. Venäläisten maantietä pitkin tekemä hyökkäys saatiin torjuttua, ja he joutuivat perääntymään. Toinen venäläisten osasto yritti sitten kiertää Döbelnin asemat Yppärin ojan kautta, mutta heidätkin pysäytettiin. Döbelnin joukko pääsi sitten perääntymään pohjoiseen päin.

Taistelu jatkui sitten Virteen torpan luona, kun ruotsalaisten esikunnan päällikkö eversti Gustaf Löwenhjelm määräsi eversti Hans Henrik Gripenbergin johtaman jälkijoukon puolustukseen ja aikoi itse kiertää venäläiset toisella osastolla meren puolelta. Gripenberg sai taistelun ollessa käynnissä ylipäällikkö Klingsporilta ehdottoman perääntymiskäskyn ja joutui lähtemään perääntymään. Döbeln onnistui joukkoineen vain vaivoin suojaamaan perääntyjiä hyökkääviltä venäläisitä. Taistelu jatkui aina iltaan saakka.

Löwenhjelm ja hänen adjutanttinsa kapteeni Clairfelt jäivät pahoin haavoittuneina venäläisten vangeiksi. Taistelun jälleen uudeksi esikuntapäälliköksi tuli eversti Carl Johan Adlercreutz ja von Döbelnistä tehtiin 2. Prikaatin uusi komentaja.

Pyhäjoen taistelun muistomerkki sijaitsee Raahen kirkon edessä. Pattijoen Ruumiinhautakankaalla sijaitsee venäläisten taistelussa kaatuneiden hautapaikka.

Lähteet
-------

* Pekka Kemppainen: Suomen sota 200 v.
* Suomen sota Pyhäjoella 1808-1809[vanhentunut linkki]

Suomen sota

|  |  |
| --- | --- |
| Taistelut | Ahvenanmaan kansannousu • Ahvenanmaan valtaus • Alavuden taistelu • Aron kahakka • Gotlannin miehitys • Helsinginrannan maihinnousu • Hörneforsin taistelu • Jauhiaisen salmen taistelu • Juuttaan taistelu • Jynkän taistelu • Kalmalahden taistelu • Kanttin kapina • Karstulan taistelu • Kauhajoen kapina • Kauhajoen taistelu • Kokkonevan taistelu • Koljonvirran taistelu • Kuopion valtaus • Lapuan taistelu • Lemun taistelu • Lintulahden taistelu • Nummijärven taistelu • Oravaisten taistelu • Palvan meritaistelu • Parjakannevan taistelu • Pitsundin taistelu • Pulkkilan taistelu • Pyhäjoen taistelu • Pälkjärven taistelu • Revonlahden taistelu • Rothin ja Spoofin sissiretki • Ruonan taistelu • Samelinlakson taistelu • Sandön taistelu • Siikajoen taistelu • Svartholman piiritys • Toivalan taistelu • Uumajan valtaus • Vaasan taistelu • Venäläiskivi • Viaporin piiritys • Vornan taistelu |
| Muuta | Haminan rauha • Kainuun sopimus • kansannousut • Lohtajan aselepo • Olkijoen aselepo • Ruotsin vallankaappaus 1809 • Suomen lähetyskunta |
**Elisaveta Rimkevitch** (s. 1995) on suomalainen ooppera- ja liedlaulaja, äänialaltaan sopraano.

Rimkevitch aloitti vuonna 2015 lauluopintonsa Sibelius-Akatemiassa Sirkka Parviaisen johdolla. Hän valmistui keväällä 2018 musiikin kandidaatiksi ja aloitti maisteritutkinnon suorittamisen. Häntä ovat Parviaisen ohella opettaneet Johanna Rusanen-Kartano, Tuuli Lindeberg, Ilmo Ranta ja Tuula Hällström. Keväällä 2018 Rimkevitch teki oopperadebyyttinsä Servilian roolissa *La clemenza di Titon* tuotannossa Sibelius-Akatemiassa.

Pro Musica -säätiö valitsi Rimkevitchin vuoden 2017 nuoreksi muusikoksi. Hän eteni finaaliin Timo Mustakallio -laulukilpailussa vuosina 2017 ja 2019 sekä Kangasniemen laulukilpailussa vuonna 2018. Syksyllä 2018 hän pääsi liedparinsa, pianisti Niina Rannan kanssa jaetulle kolmannelle sijalle Helsinki Lied -kilpailussa. Duo on saanut yhteistä ohjausta Ilmo Rannalta, Tuula Hällströmiltä ja Margareta Brandtilta. Duon ohjelmistoon on kuulunut lauluja muiden muassa Vítězslava Kapráloválta, Antonín Dvořákilta, Maurice Ravelilta, Rebecca Clarkelta, Alban Bergiltä ja Benjamin Britteniltä.

Rimkevich valittiin Suomen kansallisoopperan Nuorten laulajien ohjelmaan kaudeksi 2023–2024, jossa hän debytoi Donna Elvirana (Mozart) ja Jevgeni Oneginin Tatjanana (Tšaikovski).

Lähteet
-------

1. 1 2 3  Sopraano Elisaveta Rimkevitch ja pianisti Niina Ranta Helsinki Lied -kilpailun palkintokonsertissa Sigyn-salissa Kaupunkimedia Aamuset
Abu-Bakr al-Qirbi seuranaan Barack ja Michelle Obama.
**Abu-Bakr Abdullah al-Qirbi** (arab. أبو بكر عبد الله القربي‎, *’Abū Bakr ‘Abd Allāh al-Qirbī*; s. 1942 Al Bayda') on jemeniläinen poliitikko.

Al-Qirbi on koulutukseltaan lääkäri. Hän on suorittanut tutkinnon Edinburghin, Lontoon ja Liverpoolin yliopistoissa ja on useiden lääketieteellisten seurojen jäsen. Häneltä on ilmestynyt yli 30 tieteellistä julkaisua. Al-Qirbi on työskennellyt muun muassa Kanadassa Whalesin yliopiston professorina 1974–1978 ja Jemenissä Sanaan yliopiston vararehtorina 1982–1993. Vuosina 1993–1994 hän toimi Jemenin opetusministerinä. Vuonna 2001 hänestä tuli maansa ulkoministeri, jona hän toimi, kunnes Jemenin vallankumouksen aikana vuonna 2011 presidentti Ali Abdullah Saleh erotti koko hallituksen.

Al-Qirbi on naimisissa, ja hänellä on kaksi poikaa.

Lähteet
-------

1. 1 2 3  Republic Of Yemen Ministry Of Foreign Affairs: His Excellency Dr. Abu-Bakr Abdullah Al-Qirbi , Minister of Foreign Affairs (Arkistoitu – Internet Archive)
2. ↑  Asharq Al-Awsat interview: Yemeni FM Abu-Bakr al-Qirbi[vanhentunut linkki]
Alice Bailly
**Alice Bailly** (25. helmikuuta 1872 Geneve – 1. tammikuuta 1938 Lausanne) oli sveitsiläinen, avantgardistinen taidemaalari, jonka tyylisuuntaukset olivat fauvismi, kubismi ja futurismi. Hän oli mukana myös dadaismissa. 

Kun Bailly oleskeli Pariisissa ja piti näyttelyä puupiirroksistaan, hän tutustui fauvismiin. Häntä kiehtoivat fauvismin värikylläiset maalaukset ja epärealistinen tilan ja anatomian kuvaus. Vuonna 1908 hän otti osaa yhteisnäyttelyyn muiden fauvistien kanssa. 

Uudet tyylisuunnat kiehtoivat Baillya ja seuraavaksi hän kokeili kubismia. Hänen työnsä valittiin vuonna 1912 edustamaan Sveitsiä kubistiseen näyttelyyn. Näyttely ehti kiertää ennen ensimmäistä maailmansotaa Venäjällä, Isossa-Britanniassa ja Espanjassa. 

Ensimmäisen maailmansodan aikana Bailly muutti takaisin Sveitsiin, jonne hän asettui loppuiäkseen. Siellä hän kehitti omaa maalaustyyliään, jossa yhdistyvät eri menetelmät ja materiaalit. Hän piti näyttelyjä säännöllisesti ja kampanjoi modernin taiteen puolesta. Vuonna 1936 hän otti vastaan tilauksen Lausannen teatterilta: hänen olisi pitänyt maalata kahdeksan suurta seinämaalausta teatterin lämpiöön. Työ oli tuberkuloosia sairastaneelle Baillylle kuitenkin aivan liian raskas.

Lähteet
-------

1. ↑
2. 1 2 3

Aiheesta muualla
----------------

* 

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Ranska
* BnF data
* Saksa
* Italia
* Yhdysvallat

 |
|  |
| Taiteenala | 
* Musée d'Orsay
* RKD Artists
* SIKART
* ULAN

 |
|  |
| Henkilöt | 
* Deutsche Biographie

 |
|  |
| Muut | 
* Europeana
* Historical Dictionary of Switzerland
* SNAC
* IdRef

 |

 |
Atsaleapuisto kunnostuksen jälkeen toukokuussa 2022. Taustalla hirvenmuotoinen, puinen maisematorni Helge Hirvi.
**Atsaleapuisto** on Riihimäen Vahteristossa sijaitseva luontokohde. Puisto oli alkujaan Helsingin yliopiston ja Riihimäen kaupungin vuonna 2011 perustama puistoatsaleakenttä. Alueelle on istutettu noin 200 atsaleaa, jotka ovat peräisin 1990-luvun alussa aloitetuista risteytyksistä. Puiston atsaleat kukkivat kesäkuun alussa, yleensä juhannukseen saakka. Kukinta-aika on noin kolme viikkoa. Alueen ohitse kulkee Vahteriston ulkoilureitti Uhkolasta Suonummelle. Puiston lähistöllä ovat myös Uhkolansuo ja Vahteriston luonnonsuojelualue.

Atsaleapuisto kunnostettiin vuonna 2021 esteettömäksi pitkospuupoluksi. Puistossa on myös istumapenkkejä sekä maisematorni Helge Hirvi, jonka on toimittanut Juha Pykäläinen. Puiston parantaminen maksoi arviolta noin 50 000 euroa.

Aiheesta muualla
----------------

* Atsaleapuiston opaskyltti, verkkoversio.

Lähteet
-------

1. 1 2 3  Puistot ja viheralueet - Riihimäki, *riihimaki.fi*, viitattu 8.10.2022.
2. ↑  Mia Lagström - Riihimäen atsaleapuisto on puhkeamassa kukkaan - hortensiat ovat hyviä kavereita atsaleoille - Aamuposti, *aamuposti.fi*, julkaistu 26.5.2021, viitattu 8.10.2022.
3. ↑  Atsaleapuistoon esteetön reitti syyskesän aikana - Riihimäki, *riihimaki.fi*, julkaistu 22.7.2021, viitattu 8.10.2022.
4. ↑  Hämeen Sanomat - Riihimäen atsaleapuistoon rakennetaan esteetön reitti syyskesän aikana - puistoon tulee myös näkötorni, *hameensanomat.fi*, julkaistu 22.7.2021, viitattu 8.10.2022.
5. ↑  Miki Wallenius - Entisestä tutkimusalueesta tuli satumainen nähtävyys: sadat atsaleapensaat huumaavat vierailijat tuoksuilla ja väreillä - Yle Uutiset, *yle.fi*, julkaistu 16.6.2021, viitattu 8.10.2022.
Barbara Jezeršek
**Barbara Jezerŝek** (s. 31. lokakuuta 1986 Kranj) on slovenialaissyntyinen maastohiihtäjä, joka edusti Australiaa ja seuratasolla TSK Triglav Kranjia.

Jezerŝek on osallistunut kolmesti hiihdon MM-kilpailuihin, joissa hänen paras sijoituksensa on 20:s sija Oslon MM-kilpailuissa 2011 15 kilometrin yhdistelmäkilpailussa. Olympialaisiin hän on osallistunut kahdesti. Hän saavutti yhdistelmäkilpailussa 17:nnen sijan Vancouverin olympialaisissa 2010 ja 19:nnen sijan Sotšissa 2014. Nuorten MM-kilpailuissa hän sijoittui neljänneksi 5 kilometrin perinteisen hiihtotavan kilpailussa 2006 ja alle 23-vuotiaiden MM-kilpailuissa kuudenneksi 10 kilometrin vapaan hiihtotavan kilpailussa 2009.

Maastohiihdon maailmancupissa Jezerŝekin paras saavutus on 17:s sija 10 kilometrin perinteisen hiihtotavan yhteislähtökilpailussa Roglassa kaudella 2011–2012. Jezerŝek on hiihtänyt neljä kertaa Tour de Ski -hiihtokiertueen maaliin sijoittuen parhaimmillaan 29:nneksi vuoden 2013–2014 kiertueella.

Lähteet
-------

1. 1 2 3  Barbara Jezeršek Kansainvälinen hiihtoliitto (FIS).  (englanniksi)
**Haukka ja lumimies** (*The Falcon and the Snowman*) on John Schlesingerin ohjaama yhdysvaltalainen vakoiludraama vuodelta 1985. Sen on käsikirjoittanut tositapahtumiin perustuvan Robert Lindseyn romaanin pohjalta Steve Zaillian. Elokuvan pääosia näyttelevät Timothy Hutton ja Sean Penn.

Elokuvan musiikkina soi muun muassa David Bowien sanoittama ja esittämä "This Is Not America". Sen ja elokuvan muun musiikin ovat säveltäneet Lyle Mays ja Pat Metheny.

Juoni
-----

Kylmän sodan vuosina 1970-luvulla kaksi nuorta amerikkalaismiestä ajautuu Neuvostoliitolle tietoja luovuttaviksi vakoojiksi, toinen (Hutton) idealisminsa kadottua ja toinen (Penn) rahoittaakseen huumeriippuvuutensa.

Vastaanotto
-----------

*Helsingin Sanomien* elokuvakriitikko Helena Ylänen kirjoitti *Haukan ja lumimiehen* olevan pikemminkin kiinnostava tapaus kuin hyvä elokuva. *Danielin kirjan* (1983) ja *Tapaus Silkwoodin* (1983) tavoin se edustaa hänestä 1980-luvun alun vakavia "aikuiselokuvia", jotka käsittelevät tärkeitä aiheitaan jotenkin ponnettomasti. Lisäksi elokuva on hänestä ylipitkä, muodoton ja heikosti rytmitetty, ja Huttonin ja Pennin esittämät päähahmot epämiellyttäviä.

Saman lehden toinen kriitikko Mikael Fränti puolestaan piti *Haukkaa ja lumimiestä* vuoden 1990 tv-esityksen alla John Schlesingerin parhaana 1980-luvun ohjauksena, jossa "aistii samanlaista tyyntä tervejärkisyyttä ja kirpeää todenmakuisuutta kuin tekijän 1960-luvun englantilaisista töistä *Sellaista rakkautta, Kultaseni* ja *Kaukana mielettömästä maailmasta*".

*Video-oppaassa* vuodelta 1994 Kati Sinisalo antoi *Haukalle ja lumimiehelle* kolme tähteä viidestä, mikä vastaa sanallista arviota "hyvä".

Lähteet
-------

1. ↑  Ylänen, Helena: Isien ja isänmaan pahat teot.  *Helsingin Sanomat*, 19.9.1986, s. 52. Näköislehden aukeama (tilaajille).
2. ↑  Fränti, Mikael: Kokemattomat kaverit vakoojina John Schlesingerin elokuvassa Haukka ja lumimies.  *Helsingin Sanomat*, 16.1.1990, s. 59. Näköislehden aukeama (tilaajille).
3. ↑  Sinisalo, Kati: "Haukka ja lumimies", *Video-opas 95, Yli 8500 elokuvaa, 2000 uutuutta*. WSOY, 1994. ISBN 951-0-19839-0.

Aiheesta muualla
----------------

* *Haukka ja lumimies* Internet Movie Databasessa. (englanniksi)
X 48B lentokonemalli tuulitunnelissa.
**Aerodynamiikka** on virtausmekaniikan osa-alue, joka tutkii ilman ja kiinteiden kappaleiden vuorovaikutusta niiden liikkuessa toistensa suhteen.

Muu nestemekaniikka
-------------------

Kaasun ollessa jokin muu kuin ilma puhutaan kaasudynamiikasta tai, jos kyseessä on neste, nestemekaniikasta. 

Ruudin palamisen ja palamiskaasujen virtauksen tapauksessa puhutaan sisäballistiikasta liittyen mm. tykkien tai nk.kemiallisen rakettimoottorin toimintaan.

Aerodynamiikan peruslait
------------------------

Olennaiset virtausmekaniikan lait ovat

* ideaalikaasun laki ja siitä tehdyt versiot reaalikaasun paineen, tiheyden, kaasuvakion, kaasun moolimäärän ja lämpötilan välisten suhteiden määrittämiseksi
* jatkuvuusyhtälö
* energiataseet

Osa teknistä suunnittelua
-------------------------

NASA:n tutkimus kuorma-autojen aerodynamiikasta vuodelta 1981Schlörwagen oli aerodynaaminen automalli vuodelta 1939
Merkittävä osa aerodynamiikkaa on nostovoiman määritys, jota käytetään esim. lentokoneen siipien tai potkurin suunnittelussa. Nostovoiman suunnittelua voidaan joutua käyttämään myös savupiippujen, siltojen jne. rakennusten suunnittelussa estämään flutterin kaltaiset värähtelyilmiöt, jotka voivat tuhota rakenteen.

Toinen puoli aerodynamiikkaa on vastuksen arvioiminen, joka liittyy lentokoneiden lisäksi esim. muuhun liikennetekniikkaan ja asetekniikkaan. Matemaattisesti ja fysikaalisesti vastus voidaan jaotella esim. 

* painevastus
* profiilivastus
* indusoitu eli nostovoimasta aiheutuva vastus
* loisvastus eli parasiittivastus
* muotovastus
* kitkavastus

Esim. hitaasti lentävän lentokoneen siivessä vastus on oleellisesti pienempi, kun siiven rajakerros on laminaari kuin jos se on turbulentti. Rajakerros esiintyy myös maan ilmakehässä lähellä maata olevan kerroksena. 

Lentokonerakenteiden keventyessä aerodynamiikkaa käytetään paljon aeroelastiikkaan, jossa tutkitaan aerodynaamisten ja massavoimien aiheuttamista värähtelyilmiöitä. 

Aerodynamiikka on laajentunut tuulitunnelikokeista CFD-laskentaan 1980-luvulta lähtien.

Katso myös
----------

* Dynamiikka
* Hydrodynamiikka

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Aerodynamiikka**.
* What Does Keep Them Up There? KENNETH CHANG
* NASA Beginner's Guide to Aerodynamics (Arkistoitu – Internet Archive)
* Aerodynamics for Students, australialainen nettioppikirja
* Applied Aerodynamics: A Digital Textbook (Arkistoitu – Internet Archive)
* Aerodynamics and Race Car Tuning (Arkistoitu – Internet Archive)
* Aerodynamic Related Projects
* Supersonic wing design (Arkistoitu – Internet Archive)
* eFluids Bicycle Aerodynamics
* Application of Aerodynamics in Formula One (F1)
* Aerodynamics in Car Racing (Arkistoitu – Internet Archive)
* Aerodynamics of Birds
* Aerodynamics and dragonfly wings (Arkistoitu – Internet Archive)
* Erkki Haapasen Aerodynamiikan oppikirjan nettiversio
**Seonghwanin taistelu** (jap. 成歓の戦い, *Seikan no tatakai*) eli **Asanin taistelu** (jap. 牙山作戦, *Asan sakusen*) oli ensimmäisen Kiinan-Japanin sodan ensimmäinen maataistelu. Se käytiin 28.–29. heinäkuuta 1894 Koreassa Seonghwanissa lähellä Cheonania keisarillisen Japanin ja Kiinan keisarikunnan joukkojen välillä.

Taistelu
--------

Keisarillisen Japanin armeijan saatua käskyn luoda Koreaan uusi hallinto karkottamalla Kiinan Beiyangin armeijan joukot alueelta tarvittaessa voimakeinoin Japanin 1. armeijan 4 000 miehen osasto kenraalimajuri Ōshima Yoshimasan johdolla marssi Soulista etelään Asaniin. Seonghwanissa olleet noin 3 880 miehen kenraali Nie Schichengin komentamat kiinalaisjoukot pyrkivät estämään japanilaisten joukkojen etenemisen. Kiinalaiset kaivautuivat ja laskivat osan riisipelloista tulvan alle. Joukoille lähetetyt täydennykset kuitenkin tuhoutuivat Pungdon taistelussa 25. heinäkuuta.

Japanilaiset aloittivat hyökkäyksen pienellä pioneerikomppanialla vahvennettujen neljän jalkaväkikomppanian harhautuksella kiinalaisten asemiin yöllä 28. heinäkuuta, jolloin yhdeksän jalkaväkikomppanian, ratsuväkikomppanian sekä tykistöpatteriston muodostama pääjoukko kiersi kiinalaisten sivustaan ylittämällä Ansong-joen. Taistelu päättyi aamuyöllä puolustautujien paetessa Asaniin jättäen taakseen runsaasti aseita ja varusteita.

Japanilaisjoukot seurasivat pakenevia Asaniin, mutta Seonghwanin puolustuksen romahtamisen järkyttämien kiinalaisten puolustus murtui jo iltapäivällä 29. heinäkuuta. Eloonjääneet puolustajat pakenivat Pyongyangiin.

Seuraukset
----------

Kiinalaisjoukkojen poistuminen Asanista esti Soulin piirityksen. Taistelun jälkeen annettiin virallinen maiden välille sodanjulistus. Sotaretkeen osallistuneet japanilaisjoukot palasivat Souliin 5. elokuuta.*lähde?*

Lähteet
-------

* Paine, S. C. M.: *The Sino-Japanese War of 1894-1895 - Perceptions, Power and Primacy*. Cambridge: Cambridge University Press, 2009. ISBN 978-0-521-61745-1. (englanniksi)

### Viitteet

1. 1 2 3  Paine, S. C. M. s. 158
2. ↑  Paine, S. C. M. s. 159

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Battle of Seonghwan
*Tämä artikkeli käsittelee kuvataiteilijaa. Kenraali Pertti Nykäsestä on eri artikkeli.*
**Pertti Juhani Nykänen** (14. heinäkuuta 1932 Lapinlahti – 10. helmikuuta 2024 Tampere) oli suomalainen kuvataiteilija ja graafikko. Hän suunnitteli runsaasti liikemerkkejä, pöytästandaareja ja julisteita. Nykänen teki 1950-luvulla muun muassa Oy Turistiauto Ab:lle esitteitä, ilmoituksia ja julisteita. Linja-autoihin hän teki myös logoja ja kylkimainoksia.

Nykänen toimi pitkään televisiograafikkona, ensin freelancerina ja sitten eläkkeelle siirtymiseen asti Yle TV2:n vakituisena graafikkona. Monet televisio-ohjelmat ja elokuvat sisältävät Nykäsen suunnittelemia ja toteuttamia piirroksia ja tunnuksia. Myös animaatio oli Nykäsen alaa.

Maalaamisen ja piirtämisen rinnalla myös valokuvaus kuului Nykäsen työhön. Työmatkoilta kertyi laaja valokuva-arkisto. Hän piirsi myös joulukortteja.

Pertti Nykänen toimitti päivänpoliittisista ja uutisaiheista pilapiirroksia 1970- ja 1980-luvuilla muun muassa Aamulehteen.

Lähteet
-------

1. ↑  Kuolinilmoitus. *Aamulehti* 10.3.2024, s. B16.
2. ↑  Pitko, Matti: Kuolleet – Savon lahja Hämeenkyrölle.  *Aamulehti*, 9.3.2024, s. B15.
3. ↑  Pertti Nykänen Elonetissä.
4. ↑  Mikaeli.fi[vanhentunut linkki]


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Elonet

 |

 |
**Reggane** (arab. رقان‎, *Riqqān*) on kaupunki ja kunta Algerian Adrarin maakunnan Regganen piirikunnassa. Se sijaitsee Touatin keidasalueella Oued Messaoud -vadin varrella 135 kilometriä Adrarista etelään. Kunnassa on 20 400 asukasta (vuonna 2008).

Reggane on Touatin eteläisin keidas. Se rajoittuu lännessä Erg Chechin hiekka-aavikkoon ja etelässä Tanezrouftin aavikkoalueeseen. Itäpuolella sijaitsee Tidikeltin keidasalue. Seutu on hyvin kuuma ja kuiva. Tammikuun keskilämpötila on 14 °C ja heinäkuun 37 °C. Vuotuinen sademäärä on 10 millimetriä.

Kaupungin kautta kulkee Malin rajalle johtava N6-maantie, josta haarautuu RN52 In Salahiin. Lähistöllä sijaitsee Regganen lentokenttä. Nähtävyyksiin kuuluu vanha linnoitus ksar. Ranskalaiset suorittivat 1960-luvun alussa Regganen lähellä ydinkokeita.

Lähteet
-------

1. 1 2 3  Dominique Auzias, Jean-Paul Labourdette, Marie-Hélène Martin: *Petit futé Algérie 2009–2010*, s. 387. Paris: Nouvelles Éditions de l'Université, 2009. ISBN 978-2-7469-2196-2.
2. ↑  Résultats du Recensement Général de la Population et de l’Habitat 2008 *ons.dz*. Viitattu 21.8.2014. (ranskaksi)
3. ↑  Weatherbase *weatherbase.com*. Viitattu 21.8.2014. (englanniksi)
**Topi Järvi** (s. 10. toukokuuta 1993, Lempäälä) on suomalainen jalkapalloilija. Pelipaikaltaan Järvi on hyökkääjä. Järvi on pelannut Veikkausliigassa FC Hakan riveissä yhteensä 20 ottelua.

Seurajoukkueet
--------------

Topi Järven ensimmäinen seura on Lempäälän Kisa, mutta pelaajaura aikuisten tasolla alkoi kaudella 2011, kun hän nousi Veikkausliigassa pelanneen FC Hakan kokoonpanoon. Järvi debytoi Veikkausliigassa 17. lokakuuta 2011 ottelussa FC Inter–FC Haka. Järvi pelasi kausien 2011–2012 aikana yhteensä 20 liigaottelua pääasiassa vaihtopelaajana. Haka oli Veikkausliigassa kaudella 2011 kymmenes ja kaudella 2012 sarjan viimeinen. Hakan kausi 2012 päättyi putoamiseen Ykköseen. Järvi pelasi kaudella 2013 Hakan riveissä kahdeksan Ykkösen ottelua.

Kauden 2014 Järvi pelasi Kolmosen PS-44:ssa sekä kauden 2015 Kakkosen Kultsussa. Järvi teki kaudella 2015 Kakkosen Itälohkossa 15 maalia ja kauden päätteeksi hänet valittiin Itälohkon parhaaksi pelaajaksi. Järvi palasi Ykkösessä pelanneeseen Hakaan kaudeksi 2016. Järvi pelasi kausien 2016–2017 aikana yhteensä 22 Ykkösen ottelua, joissa hän teki kolme maalia.

Kaudeksi 2018 Järvi siirtyi Ykkösen AC Ouluun. Järvi pelasi kaudella 2018 AC Oulun riveissä seitsemän Ykkösen ottelua, kunnes siirtyi loppukaudeksi TPV:hen. Ykköseen kaudeksi 2019 noussut TPV tiedotti kesken kauden kesäkuussa Topi Järven sopimuksen tulleen puretuksi, ja heinäkuussa Järvi liittyi Tampere Unitediin.

Lähteet
-------

1. ↑  Captain`s Ballin palkitut Palloliitto 30.10.2015.
2. ↑  Topi Järvi palaa Hakaan Haka 30.11.2015.  Arkistoitu 1.4.2018. Viitattu 31.3.2018.
3. ↑  Topi Järvi uusin sopimuspelaaja AC Oulu 20.11.2017.
4. ↑  Topi Järvi on edustuksen uusi sopimuspelaaja Tampereen Pallo-Veikot 3.8.2019.  [vanhentunut linkki]
5. ↑  Topi Järvi ja TPV purkivat sopimuksen Tampereen Pallo-Veikot 17.6.2019.  Arkistoitu 13.7.2019. Viitattu 13.7.2019.
6. ↑  Topi Järvi tuo kokemusta ja maalintekovoimaa Sinipaitoihin Tampere United 12.7.2019.

Aiheesta muualla
----------------

* Topi Järvi Palloliiton sivuilla (Arkistoitu – Internet Archive)
* Topi Järvi Veikkausliigan sivuilla
* Topi Järvi Soccerwayn sivuilla
**Samsung Galaxy J7** on Samsung Electronicsin heinäkuussa 2015 julkaisema älypuhelin, jossa on esiasennettuna Android 5.1 "Lollipop" -käyttöjärjestelmä.

Tekniset tiedot
---------------

### Muotoilu

Samsung Galaxy J7 -älypuhelimessa on 5,5-tuumainen näyttö HD-resoluutiolla.

### Fyysiset osat

Laitteesta löytyy Qualcomm Snapdragon 615 8939-prosessori. Laitteessa on 1,5 gigatavua RAM-muistia ja 16 Gigatavua sisäistä tallennustilaa. Puhelimen muisti on laajennettavissa enintään 128 Gigatavun microSD-kortilla.

#### Kamerat ja multimedia

Laitteessa on 13 Megapikselin takakamera. Etukameran tarkkuus on puolestaan 5 Megapikseliä, jonka lisäksi edessä on myös LED-salama.

Videokuvaus voidaan tehdä 1080p (Full HD) -resoluutioilla 30fps.

### Ohjelmisto

Julkaisuhetkellä laitteessa oli esiasennettuna Android 5.1 "Lollipop".

Myöhemmin laitteeseen on tullut päivitys Android 6.0 "Marshmallow" -versioon.

Lähteet
-------

*

Aiheesta muualla
----------------

* Kuvia tai muita tiedostoja aiheesta **Samsung Galaxy J7** Wikimedia Commonsissa
**Ain Deflan maakunta** (arab. ولاية عين الدفلى‎, *Wilāya ‘Ayn ad-Daflā*) eli wilaya on hallintoalue Algerian pohjoisosassa. Sen keskus on Aïn Deflan kaupunki. Maakunnan pinta-ala on 4 897 neliökilometriä. Asukkaita on 899 100 henkeä (vuonna 2018, arvio).

Ain Deflan maakunta rajoittuu pohjoisessa Tipazan, koillisessa Blidan, idässä Médéan, etelässä Tissemsiltin ja lännessä Chlefin maakuntiin. Luonnonalueita ovat Dahran ja Zaccarin vuoret pohjoisessa, Cheliffin tasanko keskiosassa ja ja Ouarsenisin vuoristo etelässä. Vuotuinen sademäärä on 500–600 millimetriä. Tärkein vesistö on Algerian suurin joki Cheliff.

Maakunta jakautuu hallinnollisesti 14 piirikuntaan eli daïraan, joihin kuuluu 36 kuntaa. Piirikuntien keskukset ovat Aïn Defla, Aïn Lechiakh, Bathia, Bordj Emir Khaled, Boumedfaa, Djendel, Djelida, El Abadia, El Amra, El Attaf, Hammam Righa, Khemis Miliana, Miliana ja Rouina.

Maakunnan läpi kulkee Algerista länteen johtava valtatie A3 sekä Oraniin johtava rautatie. Väestön pääelinkeino on maatalous. Maakunnassa on sähkö-, elektroniikka- rakennustarvike-, elintarvike-, kemian ja muoviteollisuutta. Khemis Milianassa toimii yliopisto. Nähtävyyksiä ovat roomalaisajan rauniot El Amrassa sekä Abd al-Qadirin museo ja Sidi Ahmed Benyoucefin moskeija Milianassa.

Lähteet
-------

1. 1 2 3 4  Monographie Wilaya d’Aïn Defla *Aniref*. Viitattu 13.3.2024.

Aiheesta muualla
----------------

* Aïn Deflan matkailusivusto (arabiaksi), (ranskaksi), (englanniksi)

AlgeriaAlgerian maakunnat

* Adrar
* Aïn Defla
* Aïn Témouchent
* Alger
* Annaba
* Batna
* Béchar
* Béjaïa
* Béni Abbès
* Biskra
* Blida
* Bordj Badji Mokhtar
* Bordj Bou Arreridj
* Bouira
* Boumerdès
* Chlef
* Constantine
* Djanet
* Djelfa
* El Bayadh
* El Meghaïer
* El Meniaa
* El Oued
* El Tarf
* Ghardaïa
* Guelma
* Illizi
* In Guezzam
* In Salah
* Jijel
* Khenchela
* Laghouat
* Mascara
* Médéa
* Mila
* Mostaganem
* M’Sila
* Naâma
* Oran
* Ouargla
* Ouled Djellal
* Oum El Bouaghi
* Relizane
* Saïda
* Sétif
* Sidi Bel Abbès
* Skikda
* Souk Ahras
* Tamanrasset
* Tébessa
* Tiaret
* Timimoun
* Tindouf
* Tipaza
* Tissemsilt
* Tizi Ouzou
* Tlemcen
* Touggourt
Nukalan teos "*Wild Flowers*" vuodelta 2016.
**Aulikki Nukala** (s. 10. heinäkuuta 1950 Alahärmä) on suomalainen taidemaalari ja videotaitelija. Hän on myös käsikirjoittanut ja ohjannut dokumenttielokuvia sekä työskennellyt TV-tuotannoissa kuvaajana ja leikkaajana. Hänet tunnetaan parhaiten luontoaiheisista maalauksistaan.

Nukala opiskeli taidekasvatusta Taideteollisessa korkeakoulussa (valm. 1977) ja videoilmaisua Satakunnan käsi- ja taideoteollisessa oppilaitoksessa 1991–1993. Hän on toiminut taide- ja audiovisuaalisen ilmaisun tuntiopettajana Lapin, Satakunnan ja Uudenmaan oppilaitoksissa, elokuvailmaisun ja taidepedagogiikan vs. lehtorina Taideteollisessa korkeakoulussa (1997–1998, 2000) sekä taideaineitten ja videoilmaisun opettajana Helsingin työväenopistossa (2002–2015). 

Nukala on kansainvälisen akvarelliyhdistyksen (International Watercolor Society) Suomen johtaja.

Palkintoja
----------

* ARS Arctica -palkinto 1990
* Excellence Award 1st International Watercolour Festival in the Czech Republic 2018
* Excellence Award, FLORA-online paintings, Malaysia 2019
* Special Award, IWS Poland, Palac Lucja 2020

Lähteet
-------

1. ↑  Aulikki Nukala Elonetissä.
2. ↑  Aulikki Nukala *Kuvataiteilijamatrikkeli*. Viitattu 19.1.2022.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Elonet

 |

 |
**Taidemaalari Léopold Survagen muotokuva** on Italiassa syntyneen taiteilija Amedeo Modiglianin öljyvärein kankaalle maalaama muotokuva, 61,5 cm × 46 cm, vuodelta 1918. Maalaus ostettiin Ateneumin taidemuseoon vuonna 1955.

Maalauksen malli taiteilija Léopold Survage (1879–1968), alkuperäiseltä nimeltään Sturzwage, oli tutustunut Modiglianiin Pariisissa vuonna 1911 Rotonden kahvilassa. 

Survagella oli suomalaisiakin sukujuuria. Hänen isoisänsä oli muuttanut Lappeenrannasta Moskovaan vuonna 1842. Sukusiteet pitivät yllä kontakteja Suomeen, ja Survage muun muassa suoritti asevelvollisuutensa Suomessa, Lappeenrannassa. Léopold Survagen äidinisä oli tanskalainen. 

Muotokuva syntyi kaksi vuotta ennen Modiglianin kuolemaa, hänen parhaana luomiskautenaan. Erikoista oli, että Modigliani joutui pyytämään muotokuvan takaisin itselleen, koska ei olisi muuten saanut lähetettyä taidekauppias Léopold Zborowskille neljää maalausta, kuten heidän tekemänsä sopimus hänet velvoitti. Näin Survage jäi ilman muotokuvaansa. Ateneumin taidemuseo osti maalauksen Sveitsistä kokoelmiinsa. Suomessa maalaus on antanut virikkeitä muun muassa Unto Koistisen muotokuviin.

Lähteet
-------

* Huusko, Timo: Amadeo Modigliani: Taidemaalari Léopold Survagen muotokuva. Teoksessa *Ateneum-opas.* Toim. Timo Huusko, 2007, s. 84.

Aiheesta muualla
----------------

* Teos Suomen Kansallisgallerian sivuilla: Taidemaalari Léopold Survagen muotokuva. (Arkistoitu – Internet Archive)
Mustion sähköradan veturi muistomerkkinä.
**Mustion sähkörata** oli Länsi-Uudellamaalla ollut kapearaiteinen yksityinen teollisuusrata, joka yhdisti Mustion tehtaat ja rautatieaseman. Liikenne oli tavarankuljetusta. Tämän toiminnan ohella harjoitettiin melko säännöllistä henkilöliikennettä Mustion Ruukin ja asemakylän välillä. Ruukkilaiset, jotka halusivat "ylös asemalle", saattoivat ajaa kyydissä. Mukaan mahtui 8-10 henkilöä. 

Radan rakennutti kamariherra Hjalmar Linder, aikoinaan eräs Suomen rikkaimmista miehistä ja suurimmista hyväntekeväisyyden harrastajista.

Radan pituus oli 5 km ja raideleveys 600 mm. Liikennettä radalla oli vuosina 1903-1964. Radan kalusto tarkastettiin sotakorvauksia varten, mutta se hylättiin vanhentuneena.

Radan ainoa veturi, lyyravirroittimella varustettu kaksimoottorinen AEG 178/1903, 0-2-2-0 sm, on Mustiolla muistomerkkinä entisen tallinsa eli nykyisen palokunnantalon edessä, kiskotus, pääosa vaunuista ja ratajohdot pylväineen on romutettu. Ratapohja joutomaana eli epävirallisena kevytliikennetienä, mikä mahdollistaa sen tulevan käytön uudelleen alkuperäisessä tarkoituksessa. 

Syksyllä 2002 paikallinen kyläyhdistys sai valmiiksi veturin ulkoisen täyskunnostuksen, joka käsitti pyörästön, alustan ja korin puhdistuksen ja maalauksen. Vielä vaadittaisiin mm. ajomoottorien, niiden hallintalaitteiden ja jarrujen peruskunnostus sekä sähköjohdotuksen uusiminen ennen kuin veturi olisi ajokunnossa.

Parin alkuperäisen vaunun kehikot on yllättäen löydetty romupihan nurkasta, vaununkorien rakentaminen niille on toistaiseksi piirustusasteella. Kunhan vaunut valmistuvat on kiskotuksen vuoro. Sitä saataneen aikaan alkajaisiksi veturille ja parille vaunulle riittävä määrä eli muutamia metrejä, täyden kiskotuksen rakentamisesta saati liikenteen aloittamisesta vasta haaveillaan – eli hanke on jokseenkin alkuvaiheissaan. 

Vielä aivan vastaamattomia kysymyksiä ovat ratajohtojen vetäminen saati sitten muuntajat ym. laitteet niitä varten: veturi tarvitsee 500 voltin tasavirtaa koska siinä ei nykyaikaisista vetureista poiketen ole tasasuuntaussiltoja. 



1. ↑  Mustion linna ja rautatie *geocaching.com*.  2006. Viitattu 11.3.2024.
**Viihdevintiöt** on suomalainen lastenpelimedia, jossa suositellaan lapsiystävällisiä mobiilipelejä sekä käsitellään lasten mediakasvatusta. 

Sivusto on perustettu vuonna 2014 ja sen ylläpitäjä on toimittaja Jenni Utriainen.

Utriainen on puhunut julkisuudessa lapsille tarjottavan mediasisällön turvallisuudesta sekä siitä, miten vanhemmat voivat omilla valinnoillaan vaikuttaa siihen, että lasten puhelimista ja tableteista on enemmän hyötyä kuin haittaa. Hän on myös kiinnostunut pelien käyttämisestä opetuksen välineenä.

Julkaisut
---------

Vuonna 2024 Viihdevintiöt julkaisi ensimmäisen oman pelinsä. Kellonen on kellonopetuspeli lapsille, ja sitä voi pelata mobiililaitteilla. 

Utriainen on toinen Kuinka kasvattaa diginatiivi -kirjan kirjoittajista. (S&S, 2017) Kirja käsittelee samaa aihepiiriä kuin Viihdevintiöt-sivusto.

Lähteet
-------

1. ↑  Vintiöistä *Viihdevintiöt*. Viitattu 8.3.2024.
2. ↑  Anna Huuhtanen: Asiantuntijalta tiukka linjaus: Tällainen lasten peli ei saisi olla *Kaksplus.fi*.  14.5.2023. Viitattu 8.3.2024.
3. ↑  Antti Tiainen HS: Hyviä pikkulasten pelejä on vaikea löytää, siksi kysyimme asiantuntijoilta: Nämä 15 turvallista, hauskaa ja opettavaista mobiilipeliä sopivat päiväkoti-ikäisille lapsille *Helsingin Sanomat*.  21.12.2017. Viitattu 8.3.2024.
4. ↑  Kellonen - Lasten oma kello *Viihdevintiöt*. Viitattu 8.3.2024.
5. ↑  Virve Rissanen HS: Vanhemmat jakautuvat digikasvatuksessa kahteen ryhmään, ja molemmat ovat väärässä – "Lasta voi ohjata tekemään laitteilla järkevämpiä asioita kuin itse teemme" *Helsingin Sanomat*.  28.9.2017. Viitattu 8.3.2024.
**Brad’s Status** on Mike Whiten käsikirjoittama ja ohjaama yhdysvaltalainen draamakomediaelokuva vuodelta 2017. Sen pääosaa, ystäviensä menestystä kadehtivaa ja elämänvalintojaan katuvaa keski-ikäistä miestä esittää Ben Stiller, hänen aikuistuvaa poikaansa Austin Abrams ja vaimoaan Jenna Fischer.

Juoni
-----

Brad Sloanen vanhat opiskelukaverit ovat järjestään miljonäärejä ja kuuluisuuksia, kun taas hän itse työskentelee vain pieniä rahoja pyörittävässä järjestössä. Hän lähtee high schoolista valmistuvan, lahjakkaan muusikkopoikansa kanssa tutustumaan Uuden Englannin huippuyliopistoihin, joihin pojalla ehkä olisi mahdollisuuksia päästä ja isänkin näin mahdollista toteuttaa menetettyjä unelmiaan poikansa kautta. Harvardiin pääsyyn tarvitaan kuitenkin vanhojen opiskelukavereiden suhteita ja kontakteja.

Lähteet
-------

1. ↑  Jutila, Niko: Brad's Status (2017) *Elokuvauutiset*.  23.9.2019. Viitattu 9.3.2024.
2. ↑  Lemire, Christy: Brad's Status (2017) *Roger Ebertin muistosivusto*.  14.9.2017. Viitattu 9.3.2024.